Aleksandr Geynrix O‘zbekiston milliy terma jamoasidagi faoliyatiga yakun yasadi

O‘zbekiston milliy terma jamoasi hujumchisi Aleksandr Geynrix Janubiy Koreyaga qarshi o‘yindan keyin bosh jamoada qaytib maydonga tushmasligi haqida aytib o‘tdi. Bu haqda “Championat.asia” nashri xabar berdi.

Geynrix stadiondan chiqib ketish oldidan avtobusga chiqar ekan, Koreyaga qarshi o‘yin uning uchun milliy termadagi so‘nggisi bo‘lganiga oydinlik kiritdi.
Bugungi o‘yin men uchun oxirgisi bo‘ldi. Barcha ishqibozlarga rahmat aytaman!
Aleksandr Geynrix, hujumchi
Geynrix hal qiluvchi saralashning 1-turida Suriya darvozasiga gol urib, Samvel Babayan jamoasini qutqarib qolgandi. Shundan so‘ng u qaytib gol urmadi va O‘zbekiston termasiga yordam bera olmadi.
Pasportdagi yoshi 32 bo‘lgan Aleksandr Geynrix milliy terma jamoadagi debyut o‘yinini 2002-yil o‘tkazgandi. U asosiy jamoada gol urish borasida Maksim Shatskixdan keyin ikkinchi ko‘rsatkich qayd etib turgandi.